Virágvasárnap
OLVASMÁNY: Iz 50,4-7 Nem rejtettem el arcomat azok elől, akik gyaláztak, de tudom, hogy nem vallok szégyent

ZS.VÁLASZ:  Istenem, Istenem, miért hagytál el engem? 

SZENTLECKE: Fil 2,6-11 Megalázta önmagát, ezért Isten felmagasztalta őt

DICSŐÍTÉS: Áldunk téged Krisztus: örök dicsőség néked!

EVANGÉLIUM: Mt 26,14 – 27,66 A mi Urunk, Jézus Krisztus kínszenvedése

1. Milyen körmenet van Virágvasárnap?

A: barkás körmenet        B: gyertyás körmenet     C: úrnapi körmenet
2. Mire emlékeztet a virágvasárnapi barka?

A: az elmúlásra        B: a hozsannázó tömeg kezében lévő pálmaágakra         C: az újjászületésre

3. Mit jelent a passió?
A: Jézus szenvedéstörténete valamelyik evangéliumból          B: Jézus búcsúestjének elmondása 
C: Jézus keresztre feszítésének története
4. A szentmise melyik állandó éneke idézi a virágvasárnapi bevonulást?
A: Uram, irgalmazz!         B: Szent vagy, szent vagy, szent vagy      C: Isten Báránya
5. Miért vállal minden nehézséget a Megváltó, az Úr Szolgája Izaiás próféta szerint?

A: mert bízik Isten segítségében     B: mert nem tehet mást   C: mert nem érez fájdalmat

6. „Istenem, Istenem – miért hagytál el engem?”  Ki mondta? Mikor?

A: A kereszten haldokló Jézus ezt a zsoltárt imádkozza         

B: Mária, Jézus Anyja a kereszt tövében, mikor haldokló Fiát siratja       

C: A mennyei Atya, Jézus születésekor

7. Mivel váltott meg minket Jézus?

A: Isten felmagasztalta őt        B: engedelmes lett a halálig     C: hogy egyenlő az Istennel
8. Ki mondja – kinek?  Mt 26,14-27,66
1. „Mit adtok nekem, ha kezetekbe adom őt néktek?”
2. „Hogyan akarod, hol készítsük el neked a húsvéti bárányt?”
3. „Csak nem én vagyok, Mester?” 
4. „Ma éjszaka ti mindannyian megbotránkoztok bennem ...” 
5. „Ha mindnyájan megbotránkoznak is benned, én soha meg nem botránkozom”
6. „Bizony mondom neked, még ma éjjel, mielőtt a kakas szól, háromszor is megtagadsz engem” 
7. „Még ha meg is kellene halnom véled, akkor sem tagadlak meg!” 
8. „Halálosan szomorú az én lelkem, maradjatok itt és virrasszatok velem!” 
9. „Esküdj meg az élő Istenre és mond meg nekünk, hogy te vagy-e a Messiás, az Isten Fia?” 
10. „Te is a galileai Jézussal voltál!”
11. „Nem ismerem azt az embert!”
12. „Ne avatkozz annak az igaznak a dolgába! Ma éjjel álmomban sokat szenvedtem miatta!” 
13. „Vétkeztem, mert ártatlan vért árultam el!” - „Nem szabad azt a templom kincstárába tenni, mert vér díja!” 
14. „Te vagy-e a zsidók királya?” 
15. „Istenem, Istenem, miért hagytál el engem?” 
16. „Ha Isten Fia vagy, szállj le a keresztről!”
17. „Ez valóban Isten Fia volt!”
18. „Rendeld el tehát, hogy harmadnapig őrizzék a sírt ...”
19. „Van őrségetek: őrizzétek ti, ahogy tudjátok!”
9. Jézus bevonulásáról szólnak az énekek. Milyen bevonulásokról van szó? 
A: O Sion templomod, ékesítsd csarnokod, /így fogadd Krisztusod, Királyod, Pásztorod
B: Megváltó Királyunk elébe megyünk, méltó tisztelettel Urunkhoz legyünk
C: Krisztus a mennybe fölmene, alleluja, alleluja/ Egeknek élő Istene alle-alleluja! 
Nagycsütörtök (esti mise az utolsó vacsora emlékére)

OLVASMÁNY: Kiv 12,1-8. 11-14 A húsvéti vacsora parancsa
ZS.VÁLASZ: Az áldás kelyhe, amelyet nekünk adtál, Krisztus vérében részesít minket 
SZENTLECKE: 1 Kor 11,23-26 Valahányszor eszitek e kenyeret, és isztok a kehelyből, az Úr halálát hirdetitek, amíg el nem jön
Evangélium előtti vers: „Új parancsot adok nektek. Szeressétek egymást, ahogyan én szeretlek titeket. 
EVANGÉLIUM: Jn 13,1-15 Mindvégig szerette őket
1. Megmosta-e Júdás lábát is Jézus az utolsó vacsora előtt?

A: valószínűleg igen, mert János, aki beszámol az eseményről, nem jelzi, hogy kihagyta volna

B: biztosan nem, hiszen Jézus tudta, hogy Júdás árulja el         C: nem, hiszen addigra elfogják Jézust
2. Egyik népénekünk az Oltáriszentség alapításának indítékáról elmélkedik.  Melyik ez az ének?

A: Zálogát adtad ó Jézus, örök szeretetednek /Rendelvén e nagy szentséget, és adván tieidnek.

     Hogy teveled egyesüljünk, s téged viszont szeressünk, Örök hála és imádás légyen azért nevednek.

B: Üdvözlégy Felség, Oltáriszentség, drága vendégség/ 
     Ó drága szép kincs, bűntől megtisztíts, jóra felindíts.

C: Előtted Jézusom, leborulok, Féktelen bűnös én, hozzád bújok.

     Ó, kérlek, hogy nekem malasztot adj, hisz Te a bűnöshöz irgalmas vagy.

3. Az elsőáldozók a hittanórán ostyatörmelékkel elpróbálják az áldozást. Jutka egy kis ostyadarabkát adott nem hittanos osztálytársának, Évának, hogy megízlelje. Éva csodálkozva nézett rá: „Ennek semmilyen íze nincs! Ezért töröd magad annyira?” Mit válaszolnál?
A: Nem az ostya íze miatt áldozunk, hanem mert maga Jézus jön hozzánk, és ez nagyon nagy dolog! 
B: Amikor a pap kimondja az utolsó vacsorán elhangzott jézusi szavakat, az ostya szentostyává változik, és az sokkal ízletesebb      C: Erről nem illik beszélni

4. Kati a hittanosok közös bűnbánati imájára ment, hogy a végén elvégezze húsvéti szentgyónását. Eszébe jutott, amit a bűnbánat kettős útjáról beszélgettek. Nemcsak Istennek valljuk meg bűneinket, hanem megsértett embertársainktól is kérjünk bocsánatot. Halkan bekopogott Nagyapjához. Mióta hazajött a kórházból, nagyon nehéz vele. – Nagyapa, gyónni megyek, bocsáss meg te is! – kérte, majd válaszra sem várva odahajolt, hogy megcsókolja. Nagyapa megölelte, és a fülébe súgta: „Mondd meg az Atyának, hogy hozzám is jöjjön el!” Kati meglepődött. Eddig hallani sem akart a Nagyapa a gyónásról, a betegek szentségéről. Mi történhetett?
A: Személyes példánkkal segíthetjük egymást                         B: Biztosan rosszat álmodott, és ezt figyelmeztető jelnek vette a Nagyapa, ezért változott meg a véleménye         C: Kati félreértette, nem gyónásról, betegek szentségéről szólt a Nagyapa, csak társaságra vágyott

5. Összekeveredtek nagycsütörtök és nagyszombat liturgiájának részei.  A számok segítségével „rakj rendet!” Figyelem! Egy szám mindkét helyre kerülhet!
1. A harangok Rómába mennek  2. Szenteltvízzel való meghintés   3. a szokásosnál több ószövetségi olvasmány   4. a víz  megáldása    5. Ünnepélyes alleluja    6. Húsvéti örömének    7. Húsvéti gyertya megáldása    8. Bevonulás (körmenet) a húsvéti gyertyával    9. Tűzszentelés    10. Az Oltáriszentség átvitele 11. a dicsőség alatt zúgnak a harangok, szólnak a csengők    12. Virrasztás    13. Oltárfosztás
                      14. keresztségi fogadalom megújítása    15. Lábmosás szertatása
Nagypéntek

OLVASMÁNY: Iz 52,13-53,12 A mi bűneinkért szúrták át
ZS.VÁLASZ:  Atyám, Istenem, kezedbe ajánlom lelkemet.
SZENTLECKE: Zsid 4,14-16; 5,7-9 A Fiú a szenvedésből engedelmességet tanult, és hódolatáért meghallgatást nyert
Evangélium előtti vers: Krisztus engedelmes lett értünk mindhalálig, mégpedig a kereszthalálig. Ezért Isten felmagasztalta, és olyan nevet adott neki, amely fölötte áll minden névnek. 

EVANGÉLIUM: Jn 18,1-19,42 A mi Urunk, Jézus Krisztus kínszenvedése
1. Miből tudták biztosan, hogy Jézus meghalt?

A: a lándzsával átdöfött testéből vér és víz folyt             B: ennyi szenvedést nem lehet élve kibírni

C: a szokásos módon állapították meg: lábszárcsontját eltörték

2. Ki maradt a haldokló Jézussal a keresztnél apostolai közül?

A: Péter                B: János            C: mind a tizenkettő
3. Miért nem temették el Jézust tisztességesen pénteken este az apostolok?

A: mert tudták, hogy úgyis feltámad          B: mert nem volt rá idő az ünnep kezdete miatt

C: mert bíztak benne, hogy nem halt meg

4. Milyen külső jelek segítik Jézus halálának méltó megünneplését szertartásinkban, templomainkban? /Írd ki a helyes megoldások betűjelét!/
A: Jézus sírjának elkészítése, díszítése   B: a pap arcra borul az üres oltár előtt   C: a kereszt leleplezése 

D: terítő nélküli a szembemiséző oltár   E: nincs szentmise, csak áldoztatás  F: az Igeliturgia Jézus szenvedését, halálát idézi   G: nincs evangélium   H: nincs csengő, harang és orgonaszó  I: kereplő a jelző a szertartásokon J: a passiót sok helyen éneklik  K: hódolat a kereszt előtt   L: egyáltalán nincs ének   M: nincs gyertya    N: az egész templomban nincs virág  O: az oltáron nincs virág 

4. Melyik az a két szereplő, akik  nem szerepelnek  a keresztúti ájtatosságunk stációiban?
Pilátus – Szűzanya – Cirenei Simon – a betániai Lázár  - Veronika – jeruzsálem asszonyai – Péter apostol – 
5. „Mert úgy szerette Isten a világot, hogy egyszülött Fiát adta oda érte, mindaz, aki hisz őbenne, el ne vesszen, hanem örökké éljen”- János evangélista e mondatát az Evangélium tömör megfogalmazásának tartják. Igaz-ez?
A: Ez nem igaz, mert a szentségekre nem is utal
B: Igaz ez, mert minden a mi örök életünkért van, a szentségek is
C:Ez is fontos, de a szentségek fontosabbak

6. Péter mindig húzódozott a gyónástól. Izgult, szégyellte magát az Atya előtt, és emiatt egy szükséges rossznak tartotta  az egészet. Egyik alkalommal, egy közös zarándoklaton, meglepve látta, hogy a gyónásra váró sorban ott állt az Atya is … „Hát ők is?!...”Ekkor megértette… Melyik a jó folytatás? 
A: A bűnbocsánat szentségére mindenki rászorul, a papok is gyónnak, és ők is szégyenkeznek bűneik miatt, és éppen ezért meg is értik a gyónókat
B: Ha az Atyának is van bűne, akkor neki nem is lenne szabad gyóntatni
C: Ha a papoknak is van bűne, akkor nem is olyan baj, hogy mi is követünk el bűnt, bár akkor gyónni sem muszáj, elég, ha erősen megbánjuk bűnünket
7. Mikor van a szokottnál több (szám szerint 10) és hosszabb egyetemes könyörgés?

A: Virágvasárnap   B: Nagycsütörtökön   C: Nagypénteken   D: Nagyszombat   E: Húsvétvasárnap
8. Melyik mondat nem illik a többi közé, és miért?
„Atyám, bocsáss meg nekik, mert nem tudják mit cselekszenek!” - „Istenem, Istenem, miért hagytál el engem?” – „Szomjazom!” – „Asszony, íme a te fiad.” – „Íme a te anyád.” – „Még ma velem leszel a Paradicsomban!” – „Beteljesedett!”- „Halálosan szomorú az én lelkem!”
Nagyszombat

OLVASMÁNY 1.: Ter 1,1-2,2 Isten látta, hogy nagyon jó minden, amit alkotott
OLVASMÁNY 2.: Ter 22,1-18 Ősatyánknak, Ábrahámnak áldozata

OLVASMÁNY 3.: Kiv 14,15-15,1 Izrael fiai átvonulnak a száraz tengerfenéken
SZENTLECKE: Róm 6,3-11 Ha Krisztussal meghaltunk, hisszük, hogy vele élünk is
Válaszos Zsoltár: ALLELUJA
A kő, amelyet az építők félredobtak, íme, az vált szegletkővé. Mindezt az Úr vitte végbe, csodálatra méltó a mi szemünkben. ALLELUJA

EVANGÉLIUM: Mt 28,1-10 Feltámadt, és előttetek megy Galileába
1. Miért oltanak el minden fényt a templomban ezen az estén a liturgia elején?

A. energiatakarékossági szempontból, mert nagyon hosszú a szertartás

B. a sötétség a halált, a bűn sötétjét jelképezi, melybe Jézus feltámadása hoz világosságot, megváltást, melyet az ünnepélyesen behozott húsvéti gyertya jelez
C. a teremtés sötétségére utal
2.  Miért szerepel  3 ószövetségi olvasmány az Igeliturgiában?

A: Húsvét vigíliáján 7 ószövetségi olvasmányt olvasunk az Igeliturgiában, de lelkipásztori megfontolásból számukat 3-ra lehet csökkenteni.

B: Húsvét vigíliáján 9 ószövetségi olvasmányt olvasunk az Igeliturgiában, de lelkipásztori megfontolásból számukat 3-ra lehet csökkenteni.

C: eltévesztette a feladatszerkesztő

D: azok miatt van, akik ritkán járnak templomba
3. Miért szerepel Nagyszombaton a válaszos zsoltárnál Alleluja?

A: Tényleg nincs most formában a feladatszerkesztő

B: Nem tévedés, a Nagyböjtben elhallgató öröménekünket, az alleluját, most „kapjuk vissza” ünnepélyes intonálással
C: A válaszos zsoltár válaszát lehet allelujával is helyettesíteni

D: Az Alleluja rendben van, a válaszos zsoltárnak kellene az olvasmány után szerepelnie

4. Mely szentség szolgáltatható ki a  Nagyszombat esti  szertartás keretében a liturgia részeként?

A: bérmálás      B: egyházi rend     C: keresztség   D: bűnbánat szentsége

5. Melyik litániát éneklik e szentség kiszolgáltatása előtt?
A: Lorettói litániát   B: Mindenszentek  litániát    C: az Oltáriszentség litániáját   D: Jézus Szent Vérének litániáját   E: Jézus Szent Szívének litániáját   F: Jézus Szent nevének litániáját   G: Szent József litániáját
6. Péter, Gyuri és Éva / testvérek / a szép családi húsvétért úgy imádkoznak, hogy elmennek a Szent Három Nap szertartásaira. Mi a véleményed erről?

A: Inkább otthon segítenének ez idő alatt, többet érnének el

B: Biztos szép ünnepük lesz 

C: Három nap egymás után úgy megunják, hogy húsvétkor már el se mennek
7. Laci 16 éves korában, komoly készület után, keresztelkedik. Szeretné megkérni keresztszülőnek azt a barátját, aki meghívta hittanra, sőt vele együtt járt, segített neki a szentségre készülésben. Szülei azt akarják, hogy a Nagybátyját kérje meg, mert a megromlott kapcsolatot javítani lehetne ezzel, neki még különben sincs keresztgyermeke, így anyagilag is jól tudja majd támogatni. Akadály biztos nem lesz, mert őt megkeresztelték már kicsi korában. Mit szólsz hozzá?

A: Fogadjon szót szüleinek, a Nagybácsi rokon, és fontosabb, mint egy barát
B: Ez nem olyan fontos kérdés, amin érdemes összeveszni, és a szülőknek joguk van beleszólni, ők jobban értenek ehhez

C: Laci nyugodtan ragaszkodhat a barátjához, akitől eddig is a segítséget kapta és a továbbiakban is remélheti

8. Mit fejez ki a feltámadási körmenet?

A: hogy a legfontosabb szertartásunk ez, amelyet minél nagyobb feltűnéssel kell megrendeznünk
B: hogy a feltámadás örömhírét a templomból a világba kivisszük   C: szabad gyakorolni a hitünket

Húsvétvasárnap
OLVASMÁNY: ApCsel 10,34a 37-43 Mi ettünk és ittunk vele, miután feltámadt a halálból
ZS.VÁLASZ:  Ezt a napot az Úristen adta, örvendjünk és vigadjunk rajta.
SZENTLECKE: Kol 3,1-4 Azt keressétek, ami odafönt van, ahol Krisztus ül az Isten jobbján
ALLELUJA: Krisztus a mi húsvéti Bárányunk már feláldozta magát. Üljük meg tehát az Úrral a húsvéti lakomát. 1 Kor 5,7b-8a 
EVANGÉLIUM: Jn 20,1-9 Jézusnak fel kellett támadnia a halálból
1. Jézus feltámadt, ez örömünk oka, a zsoltárvers is utal rá. A liturgiában milyen jelképek fejezik ki a feltámadás feletti örömünket? /A helyes válaszok betűjelét írd ki!/

A: újból éneklünk evangélium előtt alleluját  B: ételt szentel a pap  C: újból van virág az oltáron   D: rózsaszín a liturgikus szín    D: nagyszombaton „visszakaptuk” a harangszót, csengőszót   E: nagyszombaton visszatért az orgonával kísért ének is

2. Ki az a másik tanítvány, aki Péterrel együtt a sírhoz futott Mária Magdolna hírére?
A: János       B: Jakab     C: Tamás
3. Ki volt ennek a „maratoni” futásnak a győztese?

4. Az evangélium szerint mi az, amit eddig nem értettek meg?

A: Jézusnak fel kellett támadnia a halálból     B: miért van elhengerítve a kő     C: miért van külön az arcát takaró kendő a többi leplektől?

5. Ki mondta? „Elvitték az Urat a sírból, és nem tudom, hova tették!”

A: Péter      B: János     C: Mária Magdolna
6. Mely szentségek köthetők és miért a Nagyhét valamely napjához?
7. Melyik a helyes gondolkodási mód? „Jó a húsvéti szünet, mert …

A: nincs iskola és hittan sem, és nem kell misére menni

B: nincs iskola, lehet pihenni és kapcsolódni a gazdag nagyheti szertartásokba

C: végre lehet tévézni és gépezni

